text: Carl Holst genvalgt i Venstre
  12 april 2013 kl. 05.01
  Regionsrådsformand Carl Holst, 42 år, blev torsdag aften genvalgt som spidskandidat for Venstre ved regionsrådsvalget i Region Syddanmark i november.
  Han blev valgt på et opstillingsmøde med deltagelse af 200 partimedlemmer i Odense.
  Carl Holst er uddannet lærer, men han har arbejdet i politik hele sit voksne liv.
  Han har været regionsrådsformand siden regionerne erstattede amterne i 2007.
  Carl Holst blev medlem af Sønderjyllands Amtsråd i 1993, og i juni 2000 afløste han afdøde Kresten Philipsen som amtsborgmester.
  Regionernes primære opgave er sygehusdrift.
  